《送知府给事赴阙》
宋代·文彦博

紞如惊晓鼓，仙旆戒晨兴。万臂攀朱毂，千兵拥绿縢。

归途非杳攀，高步即严凝。竹马光前迹，蒲鞭掩旧称。

睿襟思启沃，宸扆伫疑丞。舆论方盈耳，佥谋尽伏膺。

公乎调大鼎，皇矣赉良肱。属吏垂三异，微才仅五能。

梁园暂未至，燕馆愧先登。北海难充荐，西曹久见矜。

顽金虽自况，巧冶欲谁凭。深结君轩恋，翻思附骥蝇。

作者简介：（1006—1097）汾州介休人，字宽夫。仁宗天圣五年进士。累迁殿中侍御史。庆历七年，任枢密副使、参知政事。以镇压贝州王则起义，拜同中书门下平章事。皇祐三年被劾罢相，出知许、青、永兴等州军。至和二年复相。嘉祐三年，出判河南等地，封潞国公。神宗朝，反对王安石变法，极论市易损国体，惹民怨，出判大名、河南府。元丰六年以太师致仕。哲宗元祐初，因司马光荐，为平章军国重事。五年，复致仕。历仕四朝，任将相五十年。卒谥忠烈。有《潞公集》。